Marty Supreme – unelmoi isosti

**Marty Supreme – unelmoi isosti** () on vuonna 2025 ensi-iltansa saanut yhdysvaltalainen draamakomedia- ja urheiluelokuva, jonka on ohjannut Josh Safdie sekä käsikirjoittaneet Safdie ja Ronald Bronstein. Elokuva perustuu löyhästi pöytätennispelaaja Marty Reismaniin ja sen pääosaa esittää Timothée Chalamet. Muissa rooleissa esiintyvät muun muassa Gwyneth Paltrow, Odessa A’zion, Kevin O’Leary, Tyler Okonma, Abel Ferrara ja Fran Drescher.

*Marty Supreme – unelmoi isosti* sai maailmanensi-iltansa New Yorkin elokuvajuhlilla 6. lokakuuta 2025. Suomen-ensi-iltansa se sai 23. tammikuuta 2026. Elokuva on saanut ylistävän vastaanoton kriitikoilta, jotka ovat kehuneet erityisesti ohjausta, käsikirjoitusta, musiikkeja sekä leikkausta. Myös Chalamet’n roolisuoritusta ollaan ylistetty ja monet ovat pitäneet sitä hänen uransa parhaana sekä uran määrittelevänä roolisuorituksena. Elokuva oli ehdolla yhdeksään Oscar-palkintoon vuoden 2026 gaalassa muun muassa parhaan elokuvan, ohjauksen ja miespääosan kategorioissa. Chalamet palkittiin roolistaan parhaan musikaali- tai komediaelokuvan miespääosan Golden Globella. Lisäksi elokuva oli ehdolla parhaan musikaali- tai komediaelokuvan ja parhaan käsikirjoituksen kategorioissa.

Yhtenä elokuvan rahoittajista on toiminut suomalais-brittiläinen IPR.VC.

## Juoni

Vuoden 1952 New York Cityssä Marty Mauser työskentelee kenkäkauppiaana setänsä Murrayn liikkeessä ja kilpailee samalla ammatikseen pöytätenniksessä. Hän haaveilee British Openin voittamisesta ja hallitsevan mestarin Béla Kletzkin voittamisesta, jotta laji saisi huomiota Yhdysvalloissa. Marty päätyy suhteeseen naimisissa olevan lapsuudenystävänsä Rachel Mizlerin kanssa ja yrittää samalla kaupata nimellään varustettuja oransseja ”uutuuspalloja” ystävälleen Dionille. Kun Murray ei suostu rahoittamaan hänen matkaansa Lontooseen, Marty ryöstää liikkeen holvin uhaten työkaveriaan Lloydia aseella.

Lontoossa Marty majoittuu pelaajakasarmien sijasta Ritz Hotel Londoniin, viettelee entisen näyttelijän Kay Stonen ja tutustuu tämän rikkaaseen aviomieheen, kynätehtailija Milton Rockwelliin. Hän etenee turnauksessa kukistamalla Kletzkin välierässä, mutta häviää finaalissa kuurolle japanilaispelaajalle Koto Endolle, joka käyttää erikoismailaa. Rockwell tarjoaa Martylle näytösottelua Endoa vastaan Tokiossa ennen maailmanmestaruuskisoja, mutta Marty kieltäytyy kuultuaan, että hänen täytyisi hävitä ottelu tahallaan. Rockwell myös naljailee, että Marty on jo ”vaudeville-esiintyjä”, kun hänet on valjastettu Kletzkin kanssa kiertue-uutuudeksi Harlem Globetrottersin yhteyteen.

Palattuaan New Yorkiin Marty pidätetään varkaudesta, mutta hän pakenee ja ajautuu yhä syvemmälle kaaokseen: hän saa kuulla, että hänet on hyllytetty maailmanmestaruuskisoista, ellei hän maksa 1 500 dollarin sakkoa International Table Tennis Associationlle väitettyjen kulukorvausvilppien vuoksi, ja hän yrittää kerätä rahaa kyseenalaisin keinoin ystävänsä, taksikuski Wallyn kanssa. Samalla hän poukkoilee Kayn ja raskaana olevan Rachelin välillä, sotkeutuu rikolliseen Ezra Mishkiniin ja tämän koiraan Mosesiin sekä joutuu mukaan epäonnistuneisiin kiristys- ja huijausyrityksiin myös New Jerseyn puolella. Tapahtumat kärjistyvät kidnappaukseen ja tulitaisteluun, jossa useita ihmisiä kuolee ja Rachel haavoittuu; Marty vie Rachelin sairaalaan tämän synnyttäessä ennenaikaisesti ja lähtee sen jälkeen Tokioon.

Japanissa Marty huomaa olevansa liian myöhässä maailmanmestaruuskisoihin, vaikka maksaisikin sakon, ja hän suostuu lopulta näytösotteluun Endoa vastaan suunnitellun nöyryytyksen saattelemana. Kun Rockwell aikoo tehdä hänestä vielä julkisen pilkan kohteen, Marty paljastaa ottelun lavastetuksi ja vaatii uusintaottelua, jonka Endo hyväksyy; Marty voittaa täpärästi. Rockwell estää häntä palaamasta kotiin, mutta Marty onnistuu lentämään takaisin sotilaiden mukana, tapaa äitinsä sairaalassa, tunnustaa rakkautensa toipuvalle Rachelille ja murtuu kyyneliin kohdatessaan vastasyntyneen poikansa.

## Näyttelijät

## Vastaanotto
### Taloudellinen menestys
Helmikuuhun 2026 mennessä *Marty Supreme* on tuottanut Pohjois-Amerikassa noin 96 miljoonaa dollaria, muualla noin 83,3 miljoonaa dollaria, eli noin 179,2 miljoonaa dollaria maailmanlaajuisesti. Elokuva on A24-tuotantoyhtiön kaikkien aikojen tuottoisin elokuva.
### Kriitikoiden mielipide

Elokuva on saanut ylistävän vastaanoton sekä kriitikoilta, että yleisöltä. Rotten Tomatoes -sivuston 328 arvostelun perusteella kriitikoiden arvosteluista 94 prosenttia oli myönteisiä. Arvosteluja keräävän Metacritic-sivuston mukaan 58 arvostelun perusteella laskettuna kriitikoiden arvosteluista 89 prosenttia oli myönteisiä.

Erityisesti Chalamet’n roolisuoritusta ollaan ylistetty ja monet ovat pitäneet sitä hänen uransa parhaana sekä uran määrittelevänä roolisuorituksena. *[[IndieWire]]n* kriitikko David Ehrlich kutsui roolisuoritusta yhdeksi vuosituhannen ”kolossaalisimmista” roolisuorituksista, ja *[[Rolling Stone]]n* kriitikko David Fear vertasi sitä Al Pacinon ja Dustin Hoffmanin uran alkupäiden roolisuorituksiin.

### Palkinnot ja ehdokkuudet
*Marty Supreme* on saanut muun muassa 9 Oscar-ehdokkuutta, 3 Golden Globe -ehdokkuutta ja 11 Bafta-ehdokkuutta. Chalamet palkittiin pääroolistaan muun muassa Golden Globella. National Board of Review ja American Film Institute molemmat nimesivät elokuvan vuoden 2025 kymmenen parhaan elokuvan joukkoon.

## Lähteet

## Aiheesta muualla
* 
* 
*